‘อนุพันธ์’หวังเป้าพันสัญญาดอลล์ล่วงหน้า
TFEX ตั้งเป้าซื้อขาย USD Futures เฉลี่ย 1,000 สัญญาต่อวัน นักเก็งกำไรเป็นกลุ่มแรก ต่อไปหวังผู้ส่งออก-นำเข้า
24 พ.ค. 2555

TFEX ตั้งเป้าซื้อขาย USD Futures เฉลี่ย 1,000 สัญญาต่อวัน นักเก็งกำไรเป็นกลุ่มแรก ต่อไปหวังผู้ส่งออก-นำเข้า
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยว่า ตลาดอนุพันธ์กำหนดซื้อขายดอลลาร์ฟิวเจอร์ส (USD Futures) ในวันที่ 5 มิ.ย. 2555 นี้เป็นวันแรก คาดว่าในเบื้องต้นจะมีการซื้อขายประมาณ 1,000 สัญญาต่อวัน โดยทางสำนักหักบัญชี (TCH) กำหนดมูลค่าหลักประกันไว้ที่ระดับ 380 บาทต่อสัญญา 
ทั้งนี้ TFEX คาดว่า ผู้ประกอบการส่งออกและนำเข้า และผู้ลงทุนเพื่อเก็งกำไรจะเป็นกลุ่มลูกค้าเป้าหมายหลัก แต่ประเมินว่ากลุ่มผู้ลงทุนเพื่อเก็งกำไรจะเป็นกลุ่มแรกๆ ที่เข้ามาใช้ USD Futures เพื่อการลงทุน รวมถึงใช้ป้องกันความเสี่ยงทางด้านอัตราแลกเปลี่ยนจากการที่ลงทุนในสินค้าโภคภัณฑ์อื่นๆ เช่น ทองคำ น้ำมัน เป็นต้น
สำหรับผู้ประกอบการส่งออกและนำเข้าอาจจะยังไม่ได้เข้ามาใช้เครื่องมือนี้ เนื่องจากต้องอาศัยการทำความเข้าใจและรอให้มีสภาพคล่องในระดับหนึ่ง 
นอกจากนี้ ยังอยู่ระหว่างเจรจากับธนาคารพาณิชย์หลายรายให้ทำหน้าที่ผู้ดูแลสภาพคล่อง (มาร์เก็ตเมกเกอร์) ใน USD Futures คาดว่าจะได้ข้อสรุปเร็วๆ นี้ ทั้งนี้ ทางธนาคารแห่งประเทศไทย (ธปท.) ได้อนุญาตให้มาร์เก็ตเมกเกอร์ในกลุ่มธนาคารพาณิชย์สามารถซื้อขายได้ 2.5 หมื่นสัญญา และเตรียมจะขอให้ ธปท.อนุญาตให้โบรกเกอร์ทำหน้าที่ดังกล่าวด้วย